Viimase rahvaküsitluse esialgsed andmed näitavad, et ida pool Uurali mägesid elavad venelased peavad end nüüd  hoopis siberlasteks, mistõttu Moskva analüütikud käsitlevad neid nüüd Venemaa keskvõimu jaoks hiinlastest suurema ohuna.    "Hirmujutud Siberi eraldamisest Venemaast on üha populaarsemad, kuid mida enam ida poole me vaatame, seda väiksemaks jääb usk "Hiina ohtu". Ekspertide arvamused langevad kokku selles, et kui keegi üldse tahakski tulevikus Siberit Venemaalt ära võtta, siis on need siberlased ise," siberlased ise," kirjutab Russkii Reportjor (RR). Väljaande äsja Siberis ringi rännanud korrespondent on veendunud, et 5-10 aasta pärast võib see regioon endast Kaukaasiast kõvema häälega märku anda. Asjale lisab vürtsi fakt, et tegu on tohutu suure maa-alaga, mis on sisuliselt Venemaa loodusvarade ait.    Kaheksa aastat tagasi toimunud rahvaloendusel pidasid vaid vähesed etnilised venelased end siberlasteks, kuid nüüd on olukord kardinaalselt muutunud. Viimase rahvaküsitluse andmed pole veel avalikud, kuid ametnikud tunnistavad, et  märkimisväärne osa Tjumeni, Omski, Novosibirski, Kemerovo, Krasnojarski, Irkutski, Barnauli ja Jakutski elanikest on märkinud lahtrisse "rahvus" - "siberlane". Russkii Reportjori korrespondent märgib, et Rosstati ametniku sõnul pidas enamik neist inimestest 2002. aasta rahvaküsitluste ajal end rahvuselt venelaseks. "Vaid kaheksa aastaga on nad muutunud siberlasteks. Ja neid on tõesti palju!" ütles ametnik väljaandele. Ta lisas, et neid olnuks veelgi rohkem, kui küsitlus oleks läbi viidud nagu kord ja kohus  - kuid paljud ametnikud ei viitsinud üldse kohalegi minna ja täitsid blanketid kasutades varasemaid andmeid. Veelgi enam, eelmise küsitluse ajal kutsusid ametnikud inimesi üles end venelasteks märkima.    Põnevaks teeb loo veel see, et idee rahvaloendusel end siberlaseks märkida sündis internetis. Paljud arvasid, et see ei vii kuhugi, kuid kõigile ootamatult ületas see mõte interneti jututubade piirid ja kogus massiliselt toetajaid reaalses elus.